城東觀魚
作者：劉攽
朝代：宋

paragraphs: 東城水深色如黛，居人來過不知愛。
我浮扁舟轉城曲，蒼煙古樹寒相對。
忽如身在松江游，况有漁子前操舟。
霜天黯黯始下雁，雪浪杳杳頻驚鷗。
萬魚挂網同時急，赤鯉長大猶人立。
舊疑古潭有神物，倏見金鱗却騰入。
檝師獻功喜相顧，岸傍歡聲仍坌集。
主人置酒樂未央，艇子行{炙火=肉}輕相及。
吳酸縷鱠白玉盤，四座相喻同加餐。
人生萬事豈有難，我能爲公成此歡，興極意移令我嘆。
落日藹藹沈雲端，岸草露白天風寒。